Derfor satte han sig ned og skrev dagbogen ren på maskine.

- Derudover tilføjede han også nogle noter, som han ikke turde skrive om, mens han var i Buchenwald, forklarer Jørgen Thomsen.

De maskinskrevne sider fik han selv bundet ind og gjort til en bog.

Bogens grønne omslag bliver brudt af et motiv af pigtråd. På ryggen står der "Fange hos tyskerne".

Foruden dagbogen har han også indsat alle de breve, han skrev til og fik fra sin familie, ligesom der også er blevet plads til billeder og fangenummeret fra Buchenwald.

Et unikt minde til eftertiden, mener Jørgen Thomsen.

- Det er i den grad en guldgrube, og det mest spektakulære arkivmateriale jeg er kommet i nærheden af i de 41 år, jeg har arbejdet med Odenses historie.

Overbebyrdet ordensmagt

Mens de mange danske betjente var sendt til koncentrationslejre, var det tyskerne selv, der skulle stå for at opretholde ro og orden i Danmark.

Men ifølge Andreas Skov, arkivar ved Historiens Hus i Odense, opnåede de faktisk det modsatte.

Portrætfoto af Laurits Rasmussen (1899-1976). Formentlig taget som et pasfoto i forbindelse med en rund fødselsdag. (Foto: @Odense Stadsarkiv)

- Tyskerne står lige pludselig med et problem. Udover at modstandsbevægelsen vokser, stiger den almindelige kriminalitet også voldsomt, siger han.

Et af problemerne var, at det ikke var lykkedes tyskerne at fange alle de danske betjente.

Nogle havde opsnappet, at der var en aktion undervejs, og andre var ganske simpelt ikke på deres tjenestested klokken 11 den tirsdag formiddag.

- En stor del af de politifolk, der ikke bliver taget, går under jorden og går over til modstandsbevægelsen, forklarer Andreas Skov.

På befrielsesdagen var politifolkene underlagt modstandsbevægelsen.

Selvom de i det arbejde, de udfører på dagen, er iført politiuniformer, er de faktisk under modstandsbevægelsens kommando.

Først den 13. maj 1945 - altså næsten otte måneder efter tilfangetagelsen - er det danske politi tilbage på deres sædvanlige position under den danske stat.

Omkring 90 danske politifolk døde, mens de var i koncentrationslejre.